Imtella' April 17, 2021 Disa' għaqdiet mhux governattivi kitbu lill-Ministru għall-Ambjent u l-Ippjanar jitolbu għat-tneħħija tal-Professur Victor Axiak minn Chairman tal-Awtorità tal-Ambjent u r-Riżorsi, l-ERA. L-għaqdiet għamlu din it-talba wara sensiela ta' deċiżjonijiet li bihom ġie allegat li c-Chairman tal-ERA ħa deċiżjonijiet favur żviluppaturi u bini ta' toroq. Semmew fost oħrajn il-permess għat-tneħħija ta' siġar tal-ħarrub li għandhom mat-tliet mitt sena f'Ħad-Dingli, xogħlijiet f'Kemmuna u r-rifjut li ssir analiżi tal-impatt ambjentali tal-proġett tal-Imsida Creek. L-għaqdiet sejħu l-imġieba tal-Professur Axiak bħala diżonesta. Talbu lill-Ministru Farrugia biex minfloku jinħatar persuna motivata u indipendenti u biex il-laqgħat tal-bord tal-awtorita' jkunu aktar trasparenti u b'ċans liċ-ċittadini biex isemmgħu leħinhom.